Jens Christian Lund (S), 2007-03-01:
Dette lovforslag støtter Socialdemokraterne, for det baserer sig på en aftale, som vi er en del af.
I enhver aftale vil der altid være noget, som man er ufattelig glad for, og noget, som kunne have været bedre, og det er der selvfølgelig også i denne aftale.
Vi accepterede, at forslaget blev udformet sådan, at ransagning kun kan gennemføres i de mistænktes hjem, men det bliver ikke os, ministeren får problemer med, hvis erfaringen viser, at der skal laves yderligere stramninger på området; så er vi også med.
Reglen om, at Konkurrencestyrelsen kan afslutte sager med administrativt bødeforelæg, er fin, og muligheden for, at ansatte i styrelsen kan beskikkes af Rigsadvokaten til at rejse tiltale og føre sagen i byretten, er tilsvarende positiv.
I det første udkast fra regeringen var der lagt op til noget efter vores mening meget, meget udansk.
Det blev heldigvis rettet og tak til ministeren for det, for hvis det ikke var blevet rettet, havde vi ikke deltaget i aftalen.
Vi opnåede en bred enighed om at bevare den danske tradition for, at organisationerne på begge sider af bordet er repræsenteret i et sådant råd.
Det er helt afgørende for rådets troværdighed, at det er sådan, og vi er klar over, at de medlemmer, der sidder i rådet, selvfølgelig er uafhængige.
De sidder ikke som repræsentanter for deres organisation, men de skal komme fra organisationen.
Derfor er vi meget glade, og jeg vil gerne anerkende ministeren for, at ministeren også forstod, at det er vigtigt.
Så vil jeg afslutte med noget, der ikke er groet i vores have, og vil selvfølgelig følge op på den diskussion, jeg havde med Venstres ordfører lige før.
Det er ikke os, der er helt vilde med frit valgordningerne, og vi er derfor heller ikke ansvarlige for alt det administrative bøvl, der er kommet ud af det.
Men vi må konstatere, at når vi kigger ud i lokalet, er der flertal for det, og når der er flertal for det, er vi også enige i, at der skal være FTTM61.FM Page 4431
Wednesday, June 27, 2007 3:53 PM
fair og lige konkurrence, og at spillereglerne skal være sådan, at der er konkurrence mellem parterne.
Derfor kan vi gå ind for det.
Når det nu er sådan, er det også rimeligt, at udbyderne skal vide, hvordan forholdene er, og derfor kan vi også gå ind for annonceringskravet.
Det er imidlertid ikke fair og lige konkurrence, når A og B ikke har samme muligheder.
Jeg har drøftet spørgsmålet med ministeren i mange positive samtaler, og ministeren har sådan set sagt det samme kloge, som Venstres ordfører sagde, og det er jeg jo glad for.
Derfor må det også være en logisk konsekvens, at både private og offentlige udbydere kan få mulighed for det samme, nemlig for at tilbyde tilkøb, hvis borgerne ønsker det.
Ellers er det ikke fair og lige konkurrence, så er det liberal fundamentalisme.
Vi ved godt, at det ikke er en del af L 152, men når der er tale om konkurrenceloven, er det vigtigt, at vi virkelig får slået fast, at der skal være fair og lige konkurrence mellem A og B.
Det er jeg glad for at Venstre bekræfter, og jeg er også glad for, at den konservative minister tidligere har bekræftet det.
Så er jeg helt sikker på, at det nok skal komme til at virke fremover, når de to partier er med.